Til: Hovedbestyrelsen

Cc:

Dato:

18-05-21

Udarbejdet af:

Sofie Tolstrup

**Etisk Råds input til borgerforslaget om tjenestenummer**

Danske Fysioterapeuters Etiske Råd har på deres seneste møde d. 18. maj 2021 drøftet borgerforslaget om tjenestenummer til offentlige ansatte. Borgerforslaget affødte en spændende diskussion i rådet, hvor mange perspektiver kom i spil. Dette notat vil kort gennemgå Etisk Råds holdning til og perspektiver på borgerforslaget.

**Etisk Råds holdning og perspektiver til borgerforslaget om tjenestenummer:**

Etisk Råd mener, at det er vigtigt at afdække, hvorvidt borgerforslaget reelt rummer potentialet til at ændre den aktuelle situation, hvor medarbejdere – særligt i dele af den offentlige sektor såsom psykiatrien, visitationscentrer og borgercentrer - kan opleve utryghed i kraft af deres arbejde. Etisk Råd mener, at det er afgørende, at borgerforslaget vurderes med afsæt i eksisterende viden om tjenestenumres effekt på udfordringer med utryghed, trusler, vold og chikane. Eksisterende erfaringer er vigtige for at undgå, at en evt. vedtagelse af borgerforslaget ikke blot vil skabe en falsk tryghed blandt medarbejderne, men at det reelt vil påvirke situationen positivt. Derfor vil Etisk Råd opfordre til, at man afsøger andre sammenlignelige landes erfaringer med anvendelsen af tjenestenumre eller anonymisering af offentlige ansatte, inden man evt. vælger at vedtage borgerforslaget.

For Etisk Råd er hensynet til medarbejdernes tryghed af afgørende betydning. Det SKAL være trygt og sikkert at gå på arbejde. Når det er sagt, så vil anvendelsen af et evt. tjenestenummer ikke være uden omkostninger for relationen mellem borger og fysioterapeut – og mellem borgere og sundhedsprofessionelle i det hele taget. Vi risikerer som profession, som mennesker, som borgere og som samfund at relationen mellem borgere og offentlige ansatte bliver præget af distance, fremmedgørelse og umyndiggørelse, hvilket vil være ukonstruktivt for relationen og samarbejdet mellem parterne. I forlængelse heraf har Etisk Råd en opmærksomhed på, at borgerforslaget ikke må medvirke til en yderligere forråelse af vores velfærdssamfund, hvor patienter i sundhedssektoren behandles af et nummer og som et nummer, og at relationen mellem sundhedsperson og borger herved dehumaniseres.

Forslaget om tjenestenummer udspringer af psykiatrien. Den særligt udsatte position, som ansatte har i dele af psykiatrien, var derfor også omdrejningspunktet for drøftelsen i Etisk Råd. Rådet er dog opmærksom på, at andre dele af den offentlige sektor ligeledes kan være udsat. I psykiatrien har man i årevis drøftet tvang, ligesom området ressourcemæssigt har været presset. Etisk Råd er derfor opmærksom på, at den særlige udsathed og utryghed, som medarbejdere i psykiatrien kan opleve, kan være et symptom på en presset sektor, der mangler ressourcer og kæmper med rekruttering og fastholdelse af medarbejdere. Et symptom, som IKKE kan afhjælpes ved blot at indføre tjenestenummer til de ansatte.

Afslutningsvist mener Etisk Råd, at det er vigtigt, at Danske Fysioterapeuter i deres endelige holdning til borgerforslaget om tjenestenummer, er opmærksomme på, at vores kollegaer i psykiatrien støtter forslaget. Kollegaer som i deres hverdag kan opleve, at de selv eller deres nærmeste kollegaer er utrygge og bekymrede. For dem anses borgerforslaget for at være (en del af) løsningen på et reelt oplevet problem. Etisk Råd mener, at det er vigtigt, at Danske Fysioterapeuter anerkender den virkelighed og det arbejdsmiljø, som fysioterapeuter og andre offentlige ansatte i bl.a. psykiatrien oplever. Når det er sagt, er Etisk Råd ligeledes bevidst om, at et tjenestenummer til ansatte i særligt udsatte dele af den offentlige sektor, kan opleves som en lille del af løsningen på betydeligt større og mere omfattende problemstillinger.